Brigitte Klintskov Jerkel (KF), 2025-04-25:
Mange tak.
Vi står i dag med et konkret og principielt vigtigt forslag: Skal vi fratage den seriekriminelle Fasar Abrar Raja, der er kendt fra »Den sorte svane«, hans danske statsborgerskab?
Mig bekendt er det første gang i historien, at vi behandler fratagelsen af en enkelt persons statsborgerskab på denne måde i Folketinget.
Jeg tror, vi alle er enige om, at problemet rækker videre end Fasars sag, men den er et godt eksempel på den handlingslammelse, som specifikke konventioner, herunder statsborgerretskonventionen, medfører.
Fasar var også en del af diskussionen, da Det Konservative Folkeparti tidligere i år rejste et lignende spørgsmål med beslutningsforslaget B 62, hvor vi pegede på behovet for at kunne handle over for personer, der har vendt Danmark ryggen og begået alvorlig kriminalitet.
Vores holdning er stadig væk den samme.
Det Konservative Folkeparti mener, at det er urimeligt og undergravende for retssamfundet, når personer, der groft har overtrådt straffeloven, fortsat nyder godt af det danske statsborgerskab.
Det skader tilliden til systemet, det underminerer retfærdighedsfølelsen blandt almindelige danskere, og det udhuler opbakningen til både internationale konventioner og national lovgivning, hvis ikke der handles i sådanne tilfælde.
Vi er dog et parti, der bygger på respekt for ret og orden, også når det er svært.
Derfor er vores tilgang til dette konkrete forslag følgende.
Det Konservative Folkeparti støtter intentionen bag lovforslaget, men vi kan kun stemme for, hvis følgende betingelser er opfyldt.
Det må ikke udgøre et brud på grundloven, og det må ikke være i strid med magtens tredeling, herunder at det er domstolene, ikke politikerne, der i sidste ende skal vurdere skyld og ansvar.
Disse forhold vil vi naturligvis undersøge nøje i det videre lovarbejde og tage endelig stilling, når vi kender svarene på det.
Der er noget grundlæggende absurd ved, at Fasar nogen sinde har kunnet opnå dansk indfødsret, for ifølge grundlovens § 44 kan ingen udlænding få indfødsret uden ved lov og dermed ved et politisk flertal i dette hus.
Men det betyder ikke, at Folketinget uden videre kan trække denne rettighed tilbage, når den først er givet, og det er noget af det, der bør afklares.
Det er et vilkår, hvis Det Konservative Folkeparti skal stemme for.
For lad mig være ærlig: Jeg har det personligt meget svært med at forstå, hvordan vi har indrettet vores lovgivning på en måde, nationalt såvel som internationalt, hvor en person som Fasar fortsat skal have lov til at bære et dansk pas.
Han har forbrudt sig groft mod de værdier, der er i det samfund, der har taget imod ham.
Det strider imod enhver retsfølelse, og derfor mener vi, at problemet på sigt skal håndteres ved at tage et opgør med de konventioner, som undergraver vores tillid til systemet, sådan som vores eget beslutningsforslag, B 62, også lagde op til.
Trods frustrationen over Fasar skal vi prise os lykkelige for, at vi heldigvis lever i en retsstat, og derfor er det også nødvendigt at sige, at det ikke er nok, at vi føler, at det er forkert, at Fasar har dansk statsborgerskab; vi skal også sikre, at en eventuel fratagelse sker inden for lovgivningens rammer.
Hvis det kan dokumenteres, at dette lovforslag ikke er i strid med grundloven og magtens tredeling, og hvis det kan gennemføres uden at bringe fundamentale retsprincipper i fare,
vil Det Konservative Folkeparti kunne stemme for.
Først når vi har svar på det, vil vi komme med vores endelige stilling til lovforslaget.
Tak for ordet.